google/wiki40b huggingface dataset:
Hürrem Sultan

Nimed

Hürremi sünninimi on teadmata. Leslie P. Peirce on kirjutanud, et Hürremi nimi võis olla Anastasia või Aleksandra Lisowska. Osmanite impeeriumis teati Hürremi kui Haseki (sultani lemmik) Hurrem Sultan või Hurrem Haseki Sultan. Hürrem või Khorram tähendab "rõõmsameelset" pärsia keeles.

Päritolu

Roxelana, tuntud kui Hürrem Sultaana, Ruteeniast (Ukraina), mis tol ajal oli osa Poola Kuningriigist. Ta sündis linnas Rohatyni linnas. Hürremi ema nimi on teadmata, ent ta isa Havrylo Lisowski tegeles preesterlusega. On teada, et krimmitatarlased rüüstasid 1520ndatel Ruteeniat ning Hürrem sattus enne Istanbuli jõudmist orjakaubandusse. Istanbulis valis Valide Sultan Hasfa Sultan Hürremi kingituseks oma pojale Suleimanile.

Surm

Hürrem suri 15. aprillil 1558, 8 aastat enne Suleimani. Ta maeti kupliga mausoleumi, mis oli dekoreeritud Izniki plaatidega, mis kujutas paradiisiaeda. Hürremi mausoleum on Suleimani mausoleumi lähedal.

Heategevus

Heategevusfondid: mošee ehituseks, kahe kooli jaoks, naiste haigla jaoks. 
Ta lasi ehitada ka Haseki Hurrem Sultan Hamamı (Türgi saun) Hagia Sophia lähedal olnud kogukonnale.
1552. aastal avas Hürrem Haseki Sultan Imareti ehk avaliku supiköögi, kus pakuti toitu vaestele ja abivajajatele. Supiköök teenindas 500 inimest kaks korda päevas. Hürrem lasi ehitada sarnase supiköögi ka Meccasse.
Gerhard von Mallinckrodt

Gerhard von Mallinckrodt (enne 1440 – umbes 1487) oli Liivi ordu liige, maamarssal aastatel 1462–1468.
Gerhardi vanemad olid Johann von Mallinckrodt ja Margarethe Sobbe. Tema suguvõsa pärines Marki krahvkonnast Mallinckrodtist Herdecke lähedalt. Ka tema sündis ilmselt seal. Tema suguvõsa kuulus piirkonna keskaadli hulka. Gerhardil oli palju sugulasi Liivimaal: tema vend Heinrich von Mallinckrodt oli Tartu piiskop, Eberhard, vendade nõbu aga Tartu toompraost. Kracht von Mallinckrodt oli aga 1470. aastatel Viljandi komtuurkonnas orduvasall ning Tartu meeskohtu liige. Dietrich von Mallinckrodt oli aga Gerhardi teener.
1440. aastal on Gerhardit mainitud ilmikuna Vestfaalis, 1453 oli ta aga linnusekomtuuriks Riias (ta võis seda olla ka juba 1450. aastal). Seejärel sai ta lühikeseks ajaks Põltsamaa foogtiks, 1456 aga juba Tallinna komtuuriks. Sellelt kohalt tõusiski ta maamarssaliks, kellena vahendas ta [[Saksa ordu] läbirääkimisi Poolaga. Peagi ilmnes aga, et ta soosis aktiivselt poolakaid, kes olid ta ilmselt ära ostnud või kuidagi teisiti teda mõjutanud. Seetõttu tagandati ta 1468. aastal maamarssali ametist ja sunniti ka Liivi ordust välja astuma. Preisimaal leidis ta aga tuge kõrgmeistrilt ja Samlandi piiskopilt, kes 1471. aastal kinnitasid, et kõik reetmissüüdistused tema suhtes on ülekohtused. Pärast seda, kui reformimeelne ordumeister Johann Wolthus von Herse, kelle vastu Mallinckrodt väga ägedalt olnud oli, kukutati, lubas uus meister Bernd von der Borch tal Liivimaale naasta ja andis talle tänutäheks Herse-vastase tegevuse eest Kuldīga komtuuri koha. Peale selle jõudis ta veel olla ka Riia komtuur ja üks kahest teadaolevast Kandava komtuurist. 1471. aastal oli teda määratud ka Bremeni komtuuriks, kuid sellesse ametisse ta ei astunud, sest talle avanes võimalus Liivimaale naasta.
Svetlana Savitskaja

Svetlana Savitskaja (vene keeles Светлана Евгеньевна Савицкая; sündinud 8. augustil 1948 Moskvas) on vene katselendur, kosmonaut ja õppejõud (dotsent).
Svetlana Savitskaja on maailma teine naiskosmonaut pärast Valentina Tereškovat ja maailma esimene naiskosmonaut, kes on väljunud avakosmosesse.
Svetlana Savitskaja on kogu NSV Liidu ajaloo ainus naissoost kahekordne Nõukogude Liidu kangelane.

Isiklikku

Tema isa oli sõjaväelendur ja väeülem, lennuväemarssal Jevgeni Savitski. Ta on abielus ja poja ema.
Sitkus

Sitkus on materjali omadus koormamisel enne purunemist taluda olulist deformeerumist. Sitkuse vastand on haprus.
Kanepiõli

Külmpressi kanepiõli

Külmpressi kanepiõli on taimset päritolu toiduaine, milles ei ole leidu gluteeni ega kolesterooli. Küll aga võib sisaldada piisavas koguses Δ9-tetrahüdrokannabinooli jälgi, et uriinitest narkootiliste ainete tuvastamiseks, võib osutuda kannabioidide suhtes positiivseks.

Sööt

Kanepiõli söödana on õlitööstuse toode, mida valmistatakse kanepitaimede ja seemnete pressimise teel.

Linaseemnekook

Õli pressimise käigus järelejäävad seemnekestad väljutatakse pressist kokkupressituna ja kannavad nimetust "kanepiseemnekook". Kanepiseemnekooki kasutatakse linnu- ja loomasöödana, aga ka muldade väetamiseks (ehk kanepiseemnesõnnikuna).

Tehniline õli

Tehnilise õlina saab kanepiõli kasutada sarnaselt linaõliga, sellest saab valmistada ka biokütust.
Kakk (toit)

Kakk on väike ja õhuke leivake; leiva eelkäija. 
Eesti alal tehti kuni 20. sajandi alguseni paistekakke ja katsekakke. 
Eesti rahvakultuuris nimetati kakuks ka tähtpäevade puhuks tehtud tavandileibasid, nt jõulu-, karjase-, kosja-, mardikakk.
Erilane

Erilane oli nalja- ja pilkeleht, mis ilmus Tallinnas 1921. aasta septembrist sagedusega üks kord kuus. Hinnaks oli 15 marka.
Väljaandja J. W. Abrelthal ja vastutav toimetaja A. Amann.
Trükiti Jaan Zimmermanni trükikojas.
Arvo Tarmula

Arvo Tarmula (sündinud 11. mail 1937 Pärnus) on eesti pressifotograaf.
Ta lõpetas 1956. aastal Pärnu 2. Keskkooli.
Elab aastast 1970 Haapsalus. 1989. aastast on Arvo Tarmula ajalehe Lääne Elu fotograaf.
Hindamatu väärtus on Arvo Tarmula fotokogul, mis kajastab viimaste aastakümnete pöördelisi sündmusi. Ta on Haapsalu fotoklubi ja Eesti Fotokunstiühingu liige.
Benita Vomm

Benita Miralda Vomm (aastani 1929 Benita Miralda Mölder; 28. juuli 1908 Rakvere – 26. jaanuar 2005 Toronto) oli eesti maalikunstnik.
Ta lõpetas aastal 1926 Rakvere Linna Ühisgümnaasiumi. Ta õppis samast aastast Kõrgemas Kunstikoolis Pallas (Ado Vabbe ateljees), ühtlasi lõpetades seal aastal 1929 joonistusõpetajate kursused.
Ta oli aastatel 1931–1936 Rakvere Zeeh' tütarlaste kommertsgümnaasiumis joonistusõpetaja.
Ta põgenes aastal 1944 koos lastega Saksamaale. Ta oli aastatel 1945–1948 Augsburgi Eesti Gümnaasiumis joonistusõpetaja. Aastal 1948 asus ta Venezuelasse ja asutas Caracases oma stuudio. Aastast 1953 elas ta Kanadas Torontos.
Benita Vomm sai tuntuks realistlike portreedega (sh Mihkel Hanseni portree); ta on loonud ka figuurikompositsioone ja abstraktsionistlikke maale.

Isiklikku

Ta oli aastast 1929 abielus skulptor August Vommiga (kes jäi Eestisse). Nende poeg Ants Erik Vomm oli karikaturist, maalikunstnik ja skulptor, tütar Mai Reet Järve-Vomm on Kanadas elav eesti kunstnik. Samuti on Kanadas elav eesti kunstnik tütrepoeg Jaak Toomas Järve.
Parmenides (Platon)

"Parmenides" on antiikfilosoof Platoni dialoogi vormis filosoofiline teos, mis kannab tuntud eelsokraatilise filosoofi Parmenidese nime.
"Parmenides" kuulub Platoni hiliste või keskmiste dialoogide hulka ja on tuntud selle poolest, et sisaldab Platoni kriitilisi märkusi ideedeõpetuse aadressil, mida Platon näib olevat pooldanud alates dialoogist "Phaidon" ja millel põhineb "Politeia" ontoloogia.

Süžee

Teos on oma vormi poolest antud edasi kellegi Kephalose (see ei ole dialoogis "Riik" osalev Kephalos) jutustusena. Ta jutustab, kuidas ta koos sõpradega Klazomenaist Ateenasse jõudes kohtas Adeimantost, kes oli Zenoni sõbra Pythodorose sõber ning viimaselt kuulnud ammu (umbes 449 eKr) aset leidnud Parmenidese, Zenoni ja Sokratese kohtumisest Ateenas. Klazomenailased ja ateenlased läksid koos Antiphoni koju ning kuulsid temalt kunagise jutuajamise sisu, nagu selle oli edasi andnud Zenon.
Jutuajamise raamistikuks on Zenoni noorusajakirjutis, mida too polnud küll avaldanud, kuid mis oli tema tahtest hoolimata avalikuks saanud. Dialoogis osutatakse, et Zenon on just lõpetanud oma Parmenidese õpetust kaitsva traktaadi ettekandmise ning Sokrates esitab selle kohta täpsustava küsimuse ning saades Zenonilt kinnituse, et ta on probleemist korrektselt aru saanud, asub Sokrates sellele lahendusi pakkuma, kusjuures Zenon tõmbub vestlusest tagasi ning põhirolli võtab Parmenides, kes on Zenoni ettekande lõpuks jalutamast naasnud.
Vastavalt sellele kaitseb dialoogi esimeses osas (126a-137b) poisiohtu Sokrates ideedeõpetust, andes ebakindlaid vastuseid filosoofia isakujuks oleva Parmenidese tõstatatud küsimustele. Küsimuste arutamise raames tehakse läbi ka hiljem Aristotelese poolt Platonile ette heidetud kolmanda inimese argument.
Dialoogi teine ja mahukam osa (137c-166c) aga sisaldab Parmenidese poolt läbi viidud "dialektilist harjutust", mis tegeleb eleaatlike ontoloogiliste eelduste üksikasjalikult järeldava lahti-mõtestamisega, kaaludes eeldusi, et üks on ja üks pole, ning vaadeldes, mis tuleneb sellest eri kombinatsioonides nii ühe enda kui teiste jaoks. Harjutuse ajal on Parmenidese vestluspartneriks seltskonna noorim, Sokratese kaaslane nimega Aristoteles (mitte tuntud filosoof Aristoteles, vaid üks kolmekümnest türannist).
Kuigi Parmenides ütleb dialoogis, et see harjutus peaks Sokratesele selgitama, kuidas ideedeõpetust ilma filosoofia vastu eksimata kaitsta, pole tänapäevani dialoogi tõlgendajate hulgas siiski üksmeelt, mil viisil too harjutus seda ülesannet täita võiks.
Kagu Kabujalakõsõ

Kagu Kabujalakõsõ on rahvatantsurühm Põlva maakonnast.
Rühm ühendab 1998. aastast kogu maakonna õpilasi alates põhikooli 7. klassist. Põhijuhendaja on Maido Saar.
Alates 2003. aastast korraldab Kagu Kabujalakõsõ rahvusvahelist noorte rahvatantsufestivali Vikkel-Fest, mis toimub iga kahe aasta tagant.
Mokša (ajakiri)

Mokša (mokša keeles Мокша) on Mordvas Saranskis ilmuv mokšakeelne kirjandus- ja kultuuriajakiri.
Ajakiri ilmub alates 1928. aasta märtsist. Aastatel 1931–1941 kandis ajakiri nime Kolhozon Erjaf ('Kolhoosi Elu'). Aastatel 1941–1956 ajakiri ei ilmunud. 1956. aastal taastati väljaanne praeguse nime all.
Ajakirja trükiarv on 1130 eksemplari ja ilmumissagedus üks kord kuus.
Russalka (folkloor)

Russalka (vene keeles русалка 'näkineid') on naistegelaskuju slaavi mütoloogias. Eri Venemaa piirkondades varieerub russalkaga seonduv tugevasti. Russalkat on peetud eeskätt veekogude, aga ka põldude ja metsade kaitsjaks ja eelmainitud kohtades elavaks.
Tegelaskuju on nime andnud samanimelisele laevale.
Võhksa Nõiakivi

Võhksa Nõiakivi on ohvrikivi Saaremaal Valjala kihelkonna ja Saaremaa valla Laevaranna külas.
Võhksa Nõiakivi kuulutati kultuurimälestiseks kultuuriministri määrusega 1997. aasta 1. septembril
Eysysla (koor)

Eysysla  on Saare maakonnas Kuressaares tegutsev kammerkoor. 
Koor on nimetatud Saaremaa muinasaegse nime Eysysla järgi. 
Koor asutati 1989. Koori dirigent on Veikko Lehto.
Koor on osalenud nii Eesti kui ka välismaa koorifestivalidel.
Andreas Põld

Andreas Põld (kodanikunimega Kaupo Põld; sündinud 30. jaanuaril 1967 Kuressaares) on eesti õigeusu vaimulik (ülempreester), Eesti Apostlik-Õigeusu Kirikus.

Elulugu

Ta sündis aastal 1967 Kuressaares, lõpetas aastal 1985 Kingissepa 2. Keskkooli, õppis EELK Usuteaduste Instituudis, Leningradi Vaimulikus Seminaris ja Püha Platoni Seminaris.

Isiklikku

Ülempreester Andreas Põllu pere: abikaasa Elvira Põld (Kirsch), nende lapsed: Jaanika, Anna, kaksikud Jüri ja Lauri.
Endel Bergmann

Endel Elmrud Bergmann (30. september 1919 Rakveres – 6. august 1983 Tallinn) oli eesti skulptor.

Elulugu

Endel Elmrud Bergmann sündis 30. septembril 1919 Rakveres, Tõrva linnaarsti Tõnis Bergmanni ja Elviere Bergmanni perekonnas. Ta õppis aastatel 1925–1938 Tõrva Gümnaasiumis, seejärel 1939–1943 ja 1944–1945 Tartu Ülikooli arstiteaduskonnas. Aastatel 1945–1952 õppis ta ERKI-s, mille lõpetas skulptuuri erialal.
Endel Bergmann on maetud Helme kalmistule.
Lembit Lauri

Lembit Lauri (kuni 14. veebruarini 1938 Lari; 20. juuni 1929 Tartu – 22. oktoober 2006) oli eesti raadioajakirjanik.

Elukäik

Ta lõpetas 1948. aastal Tartu 1. Keskkooli ja 1953. aastal Tartu Riikliku Ülikooli õigusteaduskonna.
Töötas aastatel 1953–2006 Eesti Raadios kommentaatori, erikorrespondendi ja saatejuhina.
Toimetas ligi 30 aastat saatesarja "Kirjutamata memuaare", mille materjalidest jõudis eluajal avaldada ka mitmeköitelise ja suure kultuuriloolise väärtusega raamatu. Tema koostatud oli ka mitu aastat kestnud saatesari "Eesti sõduritund". Lisaks raadiotööle toimetas Lauri ajaloo-ainelist Eesti Televisioonis saatesarja "Stoppkaader" ja kirjutas dokumentaalfilmidele stsenaariume. Teda peetakse Eesti raadioreportaaži žanri üheks rajajaks.
Objekt väike a

Objekt väike a (prantsuse keeles l'objet petit a(utre)) on Jacques Lacani psühhoanalüüsis osaline vastand suurele Teisele, mis on sümboolse korra personifitseeritud kandja.
Objekt väike a, mida võiks tõlkida ka "objekt väike t(eine)", on mõni ese, mis väljendab reaalse ja seega naudingu ületamatut eemalviibimist ning kanaliseerib enda peale psüühikas peituvaid tunge. Objekt väike a aitab sellega hoida koos psüühikat, selle eemaldamisel tabaks psüühikat krahh.
Objektiks väike a võib olla mistahes ese või ka mõte jne, nt lapsepõlvest pärinevana võib olla selleks mingi mänguasi, mõni ema kehaosa vms.
Kui suur Teine on inimest sundiv, keelav ja vastab perekondlikus skeemis isakujule, siis objekt väike a on selle teine pool, mis osutab naudingule, tungide rakendamisele.
Oksüdeerija

Oksüdeerija (ka oksüdeeriv aine, oksüdant) on keemias aine, mis redoksreaktsiooni käigus liidab endaga elektrone. Näitena üheks levinud oksüdandiks on hapnik.
Morgan Stanley

Morgan Stanley on Ameerika rahvusvaheline investeerimispank ja finantsteenuseid pakkuv ettevõte, mille peakontor asub 1585 Broadwayl Morgan Stanley Buildingus Midtown Manhattanil New Yorgis. Büroodega enam kui 42 riigis ja enam kui 60 000 töötajaga on ettevõtte klientideks ettevõtted, valitsused, asutused ja eraisikud. Morgan Stanley on kogutulude järgi Ameerika Ühendriikide suurimate korporatsioonide 2018. aasta Fortune 500 nimekirjas 67. kohal.
Algne Morgan Stanley, mille moodustasid JP Morgan & Co partnerid Henry Sturgis Morgan (JP Morgani pojapoeg), Harold Stanley jt, tekkis 16. septembril 1935 vastusena Glass-Steagalli seadusele, mis nõudis äri- ja investeerimispanganduse ettevõteid aktsia nimiväärtusi tükeldama. Oma esimesel aastal tegutses ettevõte 24% -lise turuosaga (1,1 miljardit USA dollarit) avalike pakkumiste ja erainvesteeringute valdkonnas.
Praegune Morgan Stanley on algse Morgan Stanley ja Dean Witter Discover & Co ühinemise tulemus 1997. aastal. Dean Witteri esimehest ja tegevjuhist Philip J. Purcellist ühinenud ettevõtte "Morgan Stanley Dean Witter Discover & Co." esimees ja tegevjuht. Lõpuks muutis uus firma 2001. aastal oma nime tagasi "Morgan Stanley"-ks. Täna on ettevõtte peamised ärivaldkonnad institutsionaalsed väärtpaberid, varahaldus ja investeeringute haldamine.
Andrzej Wajda

Andrzej Witold Wajda ['andžei v'aida] (6. märts 1926 Suwałki – 9. oktoober 2016 Varssavi) oli Poola filmilavastaja.
Ta on tuntud eelkõige oma sõjafilmide triloogiaga, kuhu kuuluvad filmid "Põlvkond" ("Pokolenie", 1954), "Kanal" (Kanał, 1956) ning "Tuhk ja teemant" ("Popiół i diament, "1958).
Neli tema filmi on olnud parima võõrkeelse filmi Oscari nominendid: "Tõotatud maa" ("Ziemia Obiecana", 1975), "Wilko neiud" ("Panny z Wilka", 1979), "Raudmees" ("Człowiek z żelaza", 1981) ja "Katõn" ("Katyń", 2007).
Johannes Gezelius vanem

Johannes Gezelius vanem (3. veebruar 1615 – 20. jaanuar 1690 Turu) oli rootsi luterlik teoloog ja vaimulik.
Ta oli pärit Västmanlandist, õppis Västeråsi gümnaasiumis ning Uppsala (immatrikuleerus 1637) ja aastatel 1638–1641 Tartu Ülikoolis (Academia Gustaviana Dorpatensis), kus ta kaitses 1641. magistrikraadi. Aastail 1641–1649 (ametlikult kandes seda tiitlit veel 1650. aastal) oli ta Academia Gustaviana kreeka keele ja idakeelte professor. Pärast Tartust lahkumist töötas ta mitmel pool Rootsis, jätkates ka teoloogiaõpinguid, ning kaitses 1661. aastal Uppsalas teoloogiadoktori kraadi.
Aastail 1660–1664 oli ta Liivimaa superintendent. 1664. aastast surmani oli Turu piiskop ning Turu Ülikooli (Regia Academia Aboensis) asekantsler.
Johannes Gezelius vanema üks olulisemaid rolle on olnud hariduse edendamine: ta on avaldanud arvukalt õpikuid ning suunanud Soome rahvahariduse arengut.
Tema poeg oli teoloog Johannes Gezelius noorem ja pojapoeg piiskop Johannes Gezelius noorim.
Allikasoo

Allikasoo on madalsoo, mis toitub survelisest põhjaveest.
Sageli paiknevad allikasood nõlvaalal (nimetatud ka nõlvasoodeks) või nõlva jalamil.
Põhjaveest toitumise tõttu on allikasoo temperatuurirežiim stabiilne.
Allikasoos kasvab mõnikord haruldasi ja reliktseid taimi.
Raju (selts)

Elva Spordiselts Raju oli spordiselts, mis tegutses aastatel 1934–1940 Elvas. Spordiselts Raju oli Elva haridusseltsi spordiosakonna otsene järglane.
Selts asutati 19. juulil 1934. Asutamiskoosolekust 20. augustil 1934 võttis osa rohkem kui 30 inimest. Koosolekul valiti seltsi esimeheks Edgar Moont, abiesimeheks Willihard Laur, sekretäriks (kirjatoimetajaks) Juhan Sutt, laekuriks Konstantin Must ja majaisaks Endel Andreson. Seltsi liikmemaksuks tavaliikmetele kehtestati 80 senti ning toetajaliikmetele 2 krooni.
Selts korraldas jalg- ja võrkpallivõistlusi ning ujumisvõistlusi Verevi järvel. Mitmed Raju liikmed saavutasid ujumises Eesti rekordeid.
Spordiseltis Raju viiendat sünnipäeva tähistati 23. juulil 1939 ujumisvõistlustega Verevi järve basseinis. Viie tegutsemisaasta ajal oli lisaks Edgar Moontile seltsi tegevust juhtinud ka Jaan Põldsam (töötas politseikomissarina), kes oli seltsi esimees Raju selle 5. sünnipäeva ajal.
Heinik

Heinik (Tricholoma) on heinikuliste sugukonda kuuluv perekond seeni.
Perekonda kuulub ligikaudu 350 liiki.
Dearborni maakond

Ajalugu

Maakond moodustati 7. märtsil 1803.
Meeri vald

Meeri vald (saksa keeles Gemeinde Meyershof) oli vald Nõo kihelkonnas Tartumaal.
Vallas sündisid Hugo Salasoo, Verner Jürman, Arthur Paal, Johannes Riives, Leho Lumiste, Elar Kuus.
1939. aasta valdade reformiga jaotati Meeri valla maa-ala kolme valla vahel: suurem osa läks Nõo valda, Verevi küla läks Konguta valda, Kulbilohu piirkond ja Peedu, Pirnaku, Kulbimäe ja Kulbilohu talude piirkond Elva valla koosseisu.
Jekaterina Lagno

Jekaterina Aleksandrovna Lagno (vene keeles Екатерина Александровна Лагно; ukraina keeles Катерина Лагно Katerõna Lagno; sündinud 27. detsembril 1989 Lvivis) on Venemaa maletaja, rahvusvaheline suurmeister (2007).
Lagno on venekeelne, pärit vene-ukraina perekonnast. Ta mängis rahvusvahelistel malevõistlustel Ukraina eest. Märtsis 2014 ilmus meedias teade, et Lagno esitas taotluse Venemaa kodakondsuse saamiseks ja kavatseb mängida Venemaa eest. Ukraina maleföderatsioon esitas FIDE-le protesti. FIDE seda ei rahuldanud. Augustis 2014 naiste maleolümpial Tromsøs mängis Lagno võitjaks tulnud Venemaa naiskonna koosseisus.
Ta tuli 15-aastaselt 2005. aastal Euroopa naiste malemeistriks. Teist korda tuli ta meistriks 2008. aastal. 
Lagno mängis naiste maailmameistrivõistlustel: pääses 2018. aastal MM-i turniiril Hantõ-Mansiiskis finaali (kus kaotas turniiri võitnud Ju Wenjunile) ning 2010. aastal Antakyas veerandfinaali. Mais 2019 jagas Lagno Kaasanis toimunud MM-i pretendentide turniiril 3.–4. kohta.  
Ta sai FIDE-lt 2001. aastal naiste rahvusvahelise meistri, 2003. aastal naiste suurmeistri ja 2007. aastal rahvusvahelise suurmeistri nimetuse. 
Lagno on abielus vene malesuurmeistri Aleksandr Grištšukiga. Varem oli ta abielus prantsuse suurmeistri Robert Fontaine'iga.
Urmas Kaal

Rahvuskoondis

Oma ainsa mängu Eesti rahvuskoondises tegi Kaal 9. juunil 1999 sõpruskohtumises Leedu vastu.
Kuria keel

Fonoloogia

Kuria keeles on 5 vokaalfoneemi ja 16 konsonantfoneemi. Puudub helitu klusiil /p/. Heliline dentaalklusiil /d/ on tremulandi /r/ allofoon.

Leksikon

Kuria keeles on palju suahiili laene.
Siarhiej Rumas

Isiklikku

Ta on abielus, tema abikaasa Žanna Rumas on hambaarst; neil on neli poega. Tema isa Mikalai Rumas oli Vjatšaslau Kebitši valitsuses aserahandusminister.
Hilary Putnam

Hilary Whitehall Putnam (31. juuli 1926 Chicago – 13. märts 2016) oli USA filosoof.
Ahjukartulid

Ahjukartulid on praeahjus või ahjus rasva või toiduõliga pannil või ahjuvormis küpsetatud kartulid. 
Ahjukartulid on üks jõulutoitudest. Sealihaga ahjukartulid on eesti rahvustoit.
Mõnel Lääne-Eesti saarel võib toidu kohta kuulda ka nimetust ahjutuhlid, sest tuhlis tähendab seal kartulit.
Ahjukartuleid süüakse iseseisva roana või lisandina.

Valmistamine

Kartulid kooritakse ja tükeldatakse suurteks tükkideks. Tükid pannakse koos rasvase sealiha tükiga pannile. Kartulitele puistatakse peale keedusoola ja vastavalt maitsele köömneid. Pann pannakse praeahju ja toitu küpsetatakse 250°C juures. Aeg-ajalt kartuleid keeratakse.
Võib kasutada ka viilutatud peekonit.

Tervislik toitumine

250 g ahjukartuleid sisaldab 6 g valku, 12 g rasvu ja 63 g süsivesikuid ning selle kalorsus on 429 kilokalorit.
Ahjukartulitel on kõrge glükeemiline indeks: nad sisaldavad süsivesikuid, mis kutsuvad esile tugeva glükeemilise reaktsiooni, mis aitab kaasa rasvumisele.
Jauza

Jauza on jõgi Venemaal. Algab Mõtištši lähedalt soost. Voolab valdavalt edelasse. Suubub vasakult Moskva jõkke.
Jõe pikkus on 48 km, valgala 452 km².
Väino ja Toomas Uibo

Väino ja Toomas Uibo oli Eesti duo, mille moodustasid isa Väino ja poeg Toomas Uibo.
2012 ilmus ansamblilt album "Laulan sõbraks öö ja päeva ...". Album sisaldas 1984 salvestatud lugusid.
Zineb El Rhazoui

Zineb El Rhazoui (sündinud 19. jaanuaril 1982 Casablancas Marokos) on Prantsusmaa ajakirjanik, Pariisis ilmuva satiiriajakirja Charlie Hebdo kolumnist. Ta jäi ellu 2015. aasta jaanuaris ajakirja toimetuses toimunud massimõrvas, kuna viibis sel päeval Casablancas.
El Rhazoui on ajakirja religiooniekspert ning kirglik islami kriitik. Massimõrva järel on temast kujunenud silmapaistev sekulariseerimise ja inimõiguste aktivist, kes on esinenud paljudes maailma riikides islami ja sõnavabaduse teemadel.
2014. aasta Malaisia Grand Prix

2014. aasta Malaisia Grand Prix oli 2014. aasta Vormel 1 hooaja teine etapp, mis peeti Malaisias Sepangi ringrajal 30. märtsil 2014.
Sõideti 56 ringi kogupikkusega 310,408 km.
Nii kvalifikatsiooni kui ka võistluse võitis Mercedese sõitja Lewis Hamilton, kes sai kirja ka parima ringiaja (1:43,066; 53. ringil).
Enne võistlust peeti 1 minuti pikkune leinaseisak Malaysia Airlinesi lennu 370 kadumise tõttu.
Tallinna Diagnostikakeskus

Tallinna Diagnostikakeskus oli Tallinnas tegutsev ettevõte (aktsiaselts), mis pakkus patsientidele kõrgtehnoloogilisi diagnostikateenuseid. 2011 ühendati keskus Ida-Tallinna Keskhaiglaga.
Keskus asutati 18. aprillil 2002. Alates 2004 oli keskuse omanik Tallinna linn.
Keskuse algusaegadel oli selles Eesti ainus kompuutertomograaf.
Mart Maandi

Mart Maandi (sündinud 8. märtsil 1950 Stockholmis) on Rootsis elav eestlasest suhtekorraldaja.
Ta õppis Stockholmi Eesti Algkoolis. Ta õppis Stockholmi Ülikoolis õigusteaduskonnas, kuid õpingud jäid pooleli. Seejärel õppis ta Uppsala Ülikoolis pedagoogikat ja informatsioonitehnikat. Ta on EÜS Põhjala liige.
Pärast ülikooli lõpetamist töötas ta infojuhina Haninge vallas; ta aitas kaasa aastal 1989 sõpruslepingu sõlmimisele Haapsaluga. Samuti on ta töötanud pressijuhina firmas OK Petroleum. Aastast 2000 töötab ta suhtekorraldusfirmas JKL (sv:JKL), kus tegeleb meediakooliusega.
Ta elab Stockholmis. Ta on olnud Eesti Komitee noorteinstruktor. Ta oli üheks metsaülikooli käivitajatest, ta on olnud Rootsi Eestlaste Liidu juhatuse liige.

Isiklikku

Tema isa Helmut Maandi oli jurist, Vabariigi Valitsuse riigisekretär, vend Jaak on riigiametnik.
Brigitta Davidjants

Brigitta Davidjants (sündinud 13. juulil 1983) on Eesti ajakirjanik.
Ta on õppinud Eesti Muusika- ja Teatriakadeemias, aga ka Jerevani konservatooriumis, Ankara Ülikoolis ja Helsingi Ülikoolis. 2007. aastal kaitses ta EMTAs magistrikraadi teemal "Orientalism ja muusika: erinevatest lähtekohtadest armeenia rahvalaulude transkriptsioonides" ning 2016. aastal kaitses ta samas doktorikraadi tööga "Armenian national identity construction: from diaspora to music".
Davidjants töötab lektorina Eesti Muusika- ja Teatriakadeemias ning Tallinna Ülikoolis.